ЕГЭ-м и Iыхьэ нэхъыщхьэм кърикIуахэр
КъБР-м и Къэрал экзамен комиссэм и зи чэзу зэIущIэм щыхэплъащ 2013 гъэм Зыуэ щыт къэрал экзаменым и Iыхьэ нэхъыщхьэм республикэм къыщрикIуам. Зэхуэсыр къызэIуихащ икIи иригъэкIуэкIащ КъБР-м егъэджэныгъэмрэ щIэныгъэмкIэ и министр Семэн Пщыкъан.
Министрым зэрыжиIамкIэ, курыт школыр 2013 гъэм къэзыуха ныбжьыщIэ 6693-м ящыщу къэрал къэпщытэныгъэм кIуэцIрыкIащ цIыху 6592-рэ. ЕГЭ-хэм къызэрагъэлъэгъуамкIэ, мыгъэрей экзаменхэмкIэ ныбжьыщIэхэм ику иту къахьа баллхэр хуокIуэ нэгъабэрейхэм, уеблэмэ языныкъуэ предметхэмкIэ нэхъ инщ. МатематикэмкIэ ику иту къахьащ балл 55,3-рэ, урысыбзэмкIэ — 60,1-рэ. Балл 90 е нэхъыбэ а предметхэмкIэ къахьащ цIыху 94-м.
ЕджакIуэхэм езыхэм къыхаха экзаменхэм ящыщу нэхъыфIу ятащ химиер. АбыкIэ ныбжьыщIэ куэдым балл инхэр къахьащ, зыхуеину балл бжыгъэм нэмысыфаи къахэкIакъым. Апхуэдэу хъарзынэу ятащ информатикэмкIэ экзаменыр. Нэгъабэрейм еплъытмэ, ар ику иту балли 10-кIэ нэхъыбэщ. Хабзэ зэрыхъуащи, ди еджакIуэхэм фIы дыдэу ят биологиемкIэ экзаменыр. Мы гъэм абыкIэ къахьащ ику иту балл 66,1-рэ (2012 гъэм — 60,6-рэ). ЕджакIуэхэм тхыдэмкIэ мы гъэм ику иту къахьащ балл 59,1-рэ (2012 гъэм — 55,4-рэ).
Семэн Пщыкъан и гуапэу къыхигъэщащ ипэкIэ зэи къэмыхъуауэ информатикэмкIэ балли 100 ди школакIуэхэм ящыщ Къамбий Заур къызэрихьар. «А щIалэм и ехъулIэныгъэм дэ псори дрогушхуэ», — жиIащ абы.
Ахэр зэкIэ ЕГЭ-м и Iыхьэ нэхъыщхьэм къарикIуахэращ. Къэпщытэныгъэр зэрызэфIэкIам нэсу щытепсэлъыхьынур абы и етIуанэ Iыхьэр, иджыпсту екIуэкIыр, иухмэщ.
НЫБЭЖЬ Таисэ.
